આપણા મનમાં એ સવાલ થાય કે કાલિદાસ ચોક્કસપણે આ જ સ્થળે હતા એની શી સાબિતી ? આવું જ નામ ધરાવતું કોઈ અન્ય સ્થળ ન હોય એની શી ખાતરી ? આનો જવાબ પણ મળી રહે છે. આ વિસ્તારની એક જાતિ કૈકડીનાં લોકગીતોમાં કાલિ નામની વ્યક્તિનો ઉલ્લેખ છે, જેણે રામટેક પર ઊભા રહીને વાદળને પોતાની વ્યથા એટલી સચોટ રીતે કહી હતી કે પર્વતો પણ આંસુ વહાવવા લાગ્યા હતા. સ્વાભાવિકપણે અહીં વરસાદનો નિર્દેશ છે. આ લોકગીતની અન્ય પંક્તિનો અર્થ છે, ‘રામના રામટેક પર્વત પર કાલિએ પોતાના આંસુની શાહીને, આંખના ખડિયામાં ઝબોળીને પોતાની વ્યથાકથા લખી, જેની આ ટેકરીઓ સાક્ષી છે.’ (ઉષા બન્દેના અહેવાલના આધારે).